En koncertgænger, der lørdag sammen med 1500 andre publikummer var til koncert i Aalborg Kongres & Kultur Center med dj Martin Jensen, er smittet med den nye Omikron-variant. Det bekræfter Styrelsen for Patientsikkerhed over for TV2 Nord. En hel-genomsekventering fra Statens Serum Institut har vist, at der er tale om smitte med Omikron-varianten. Til DR oplyser vicedirektør i Styrelsen for Patientsikkerhed Birgitte Drewes, at det er vigtigt, at de øvrige koncertgængere hurtigt bliver testet i dag onsdag og igen fredag, og at man skal være særlig opmærksom på symptomer, og hvis man har, skal man lade sig isolere og blive PCR-testet. Hvis man ikke har symptomer, er en kviktest tilstrækkelig, siger Birgitte Drewes til DR. Direktør i Aalborg Kongres & Kultur Center Nicolaj Holm kalder situationen for rigtig øv, da alle publikummer blev bedt om at vise gyldigt coronapas, inden de blev lukket ind i koncertsalen. - Vi har fulgt alle retningslinjer, og det er også blevet påskønnet af Styrelsen for Patientsikkerhed, siger Nicolaj Holm. Kontaktoplysninger på alle gæster Han fortæller, at Aalborg Kongres & Kultur Center er i tæt kontakt med deres billetudbyder for at få udviklet et system, der gør det muligt at have kontaktoplysninger på alle, der er til stede til et arrangement i Aalborg Kongres & Kultur Center, og ikke blot på den person, der har købt flere billetter, som eventuelt bliver delt ud til familie eller venner. - Vi har lært rigtig meget under coronapandemien, og det er klart, at det vil være en fordel at kunne komme i kontakt med alle, der har deltaget i et arrangement. Men der er nogle praktiske og juridiske områder, der skal være styr på, siger Nicolai Holm. Han oplyser, at han som arrangør vil følge Sundhedsstyrelsens anbefalinger til punkt og prikke, men at man ikke har planer om at indføre yderligere restriktioner end dem, der bliver meldt ud fra myndighedernes side. - Vi lytter til eksperterne og følger deres anvisninger, siger Nicolaj Holm. Omikron kan påvirke pandemi Professor Mads Albertsen fra Institut for Kemi og Biovidenskab ved Aalborg Universitet fortæller, at alle de røde flag er hejst, fordi Omikron-varianten kan påvirke pandemien i hele verden. - Derfor tør vi ikke lade det køre lige som med Delta-varianten. Vi prøver simpelthen at holde denne variant nede så længe som muligt, siger Mads Albertsen. Han fortæller, at hvis der findes et tilfælde med Omikron, så gælder der kontaktopsporing ud i tredje led og isolering af de nære kontakter.
Direktør i Aalborg Kongres & Kultur Center Nicolaj Holm så gerne, at det var nemmere at opspore alle koncertgængerne.